ट्रक से कुचल कर सात पुलिसकर्मियों समेत नौ मरे  
उत्तर प्रदेश में सीतापुर जिले के अटरिया क्षेत्र में ट्रक से कुचल कर सात पुलिसकर्मियों समेत नौ लोगों की मौत हो गई।
उत्तर प्रदेश में सीतापुर जिले के अटरिया क्षेत्र में आज ट्रक से कुचल कर सात पुलिसकर्मियों समेत नौ लोगों की मौत हो गई। पुलिस सूत्रों ने यहां बताया कि तड़के कुछ पुलिसकर्मी राष्ट्रीय राजमार्ग पर हुए हादसे के शिकार लोगों के बचाव अभियान पर निकले थे तभी तेज रफ्तार से जा रहे एक ट्रक ने उन्हें कुचल दिया। बाद में यह ट्रक पलट गया।  उन्होंने बताया कि इस घटना में अटरिया के थानाध्यक्ष पन्ना लाल सरोज, उपनिरीक्षक प्रेम नारायण मिश्र, सिपाही रवि तिवारी, राम कुमार रावत, राजनाथ तथा होमगार्डस के जवान अवधेश गुप्ता की मौके पर ही मौत हो गई। सूत्रों ने बताया कि गम्भीर रूप से घायल तीन लोगों को लखनऊ स्थित ट्रामा सेंटर में भर्ती कराया गया जहां एक पुलिसकर्मी समेत दो लोगों ने दम तोड़ दिया। उन्होंने बताया कि इस हादसे में ट्रक के चालक की भी मौत हो गई। पुलिस ने मामला दर्ज कर शवों को पोस्टमार्टम के लिए भेजा है।